LT Europos Sąjungos oficialusis leidinys C 376/62

Europos ekonomikos ir socialinių reikalų komiteto nuomonė dėl Pasiūlymo dėl Europos Parlamento ir Tarybos reglamento dėl tam tikrų su intelektinės nuosavybės teisių apsauga susijusių užduočių, įskaitant Europos prekių klastojimo ir piratavimo stebėsenos centro sudarymą iš viešojo ir privačiojo sektorių atstovų, pavedimo Vidaus rinkos derinimo tarnybai (prekių ženklai ir dizainas)

COM(2011) 288 galutinis – 2011/0135 (COD)

2011/C 376/11

Pranešėjas Thomas McDONOGH

Taryba, 2011 m. birželio 15 d., ir Europos Parlamentas, 2011 m. birželio 7 d., vadovaudamiesi Sutarties dėl Europos Sąjungos veikimo 114 ir 118 straipsniu, nusprendė pasikonsultuoti su Europos ekonomikos ir socialinių reikalų komitetu dėl

Pasiūlymo dėl Europos Parlamento ir Tarybos reglamento dėl tam tikrų su intelektinės nuosavybės teisių apsauga susijusių užduočių, įskaitant Europos prekių klastojimo ir piratavimo stebėsenos centro sudarymą iš viešojo ir privačiojo sektorių atstovų, pavedimo Vidaus rinkos derinimo tarnybai (prekių ženklai ir dizainas)

COM(2011) 288 galutinis – 2011/0135(COD).

Bendrosios rinkos, gamybos ir vartojimo skyrius, kuris buvo atsakingas už Komiteto parengiamąjį darbą šiuo klausimu, 2011 m. rugpjūčio 30 d. priėmė savo nuomonę.

474-ojoje plenarinėje sesijoje, įvykusioje 2011 m. rugsėjo 21–22 d. (rugsėjo 21 d. posėdis), Europos ekonomikos ir socialinių reikalų komitetas priėmė šią nuomonę 152 nariams balsavus už, 1 – prieš ir 4 susilaikius.

1. Pastabos ir rekomendacijos

1.1 Komitetas palankiai vertina Komisijos pasiūlymą dėl reglamento, skirto sustiprinti Europos prekių klastojimo ir piratavimo stebėsenos centrą pavedant jo užduotis Vidaus rinkos derinimo tarnybai (OHIM). Stebėsenos centro darbas yra gyvybiškai svarbus Europos intelektinės nuosavybės (IN) apsaugos sistemai ir jam reikia daugiau išteklių savo funkcijoms vykdyti.

1.2 Komitetas rengia atskirą nuomonę dėl Komisijos neseniai pasirodžiusio komunikato, kuriame pasiūlyta intelektinės nuosavybės bendrosios rinkos strategija (1). INT režimas yra svarbus technologinių ir komercinių inovacijų, nuo kurių priklausys Europos ekonomikos atsigavimas ir būsimas augimas, veiksnys (2). Intelektinės nuosavybės teisių valdymo pobūdis yra labai svarbus siekiant užtikrinti Europos kultūros klestėjimą ir europiečių gyvenimo kokybę.

1.3 Komitetas nemano, jog Europos pažangaus, tvaraus ir integracinio augimo strategiją „Europa 2020“ galima įgyvendinti nesukūrus tikros IN bendrosios rinkos. Daugelį metų Komitetas ragino suderinti Europos ir nacionalines taisykles, skatinančias inovacijas, kūrybingumą ir piliečių gerovę, kartu remdamas iniciatyvas, kuriomis siekiama kūrinius, prekes ir paslaugas padaryti prieinamesnes kuo platesniam žmonių ratui (3).

1.4 Apskritai Komitetas pritaria siūlomam reglamentui pavesti Vidaus rinkos derinimo tarnybai su Europos prekių klastojimo ir piratavimo stebėsenos centro valdymu susijusias užduotis ir veiklą, įskaitant užduotis ir veiklą autorių teisių, teisių, susijusių su autorių teisėmis, ir patentų srityje. EESRK sutinka, kad pasiūlymas pavesti užduotis OHIM, veikiančiai ES agentūrai, leistų stebėsenos centrui pasinaudoti OHIM kompetencija intelektinės nuosavybės srityje, ištekliais ir finansavimu ir greičiau tapti veiklia. Be to, Komitetas palankiai vertina tai, kad pagal šį variantą biudžeto požiūriu būtų užtikrintas ekonomiškas sprendimas.

1.5 Komitetas iš esmės sutinka su pasiūlymu išplėsti OHIM užduočių, susijusių su stebėsenos centru, ratą, kad įtrauktų visuomenės ir už įgyvendinimą atsakingų įstaigų mokymą INT svarbos klausimais, ir kaip geriausiai jas apsaugoti, atlikti tyrimus dėl klastojimo ir INT reguliavimo bei pagerinti keitimąsi informacija internetu, kad būtų geresnis vykdymo užtikrinimas.

1.6 Tačiau Komitetas yra įsitikinęs, kad jis turėtų būti įtrauktas į reglamento 4 straipsnyje numatytų organizacijų, kviečiamų į stebėsenos centro posėdžius, sąrašą.

1.7 Komitetas reikalauja, kad reglamento 8 straipsnyje be Tarybos ir Parlamento, kuriems turi būti siunčiama vertinimo ataskaita dėl šio reglamento taikymo, būtų nurodytas ir Komitetas.

1.8 Nacionalinės intelektinių teisių tarnybos (NIPO) vaidina esminį vaidmenį užtikrinant INT įgyvendinimą. EESRK pritaria Komisijos paaiškinimui, kad frazė „intelektinės nuosavybės teisių apsauga užsiimančių viešojo administravimo įstaigų, institucijų ir organizacijų ekspertai“ (išvardyti 4 straipsnio 1 dalyje) reiškia, jog į stebėsenos centro posėdžius yra kviečiamos NIPO.

1.9 Greitas, teisingas ir nuoseklus ginčų, susijusių su kaltinimais klastojimu ir piratavimu, išsprendimas padidintų pasitikėjimą INT teise ir pagerintų teisės aktų vykdymo sąlygas. Todėl Komitetas ragina Komisiją 2 straipsnyje pavesti OHIM padėti geriau susipažinti su INT ginčų sprendimo geriausia praktika darant nuorodą į atitinkamą teismo praktiką valstybėse narėse. Tačiau neturėtų būti trukdoma kreiptis į atsakingus teismus.

1.10 Komitetas tikisi, jog tinkamu laiku bus pateikti išsamesni paaiškinimai apie kolektyvinių teisių valdymą ES. Tačiau OHIM galėtų padėti pagerinti intelektinių teisių įgyvendinimo užtikrinimo klimatą rinkdama informaciją apie kolektyvinio teisių administravimo organizacijas ES. Komitetas ragina Komisiją tai numatyti reglamento 2 straipsnyje.

2. Padėties apžvalga

2.1 Intelektinės nuosavybės teisės (INT), kurios apima patentus, prekės ženklus, dizainą ir geografines nuorodas bei autorių teises ir gretutines teises (atlikėjų, gamintojų ir transliuotojų), yra ES ekonomikos kertinis akmuo ir vienas svarbiausių veiksnių, skatinančių tolesnį augimą.

2.2 2009 m. dešimt svarbiausių ES šalių prekės ženklų vertė vidutiniškai sudarė 9 proc. BVP. Autorių teisėmis grindžiamų kūrybinės pramonės šakų, pavyzdžiui, programinės įrangos, knygų ir laikraščių leidybos, muzikos ir filmų, indėlis į ES BVP sudarė 3,3 proc. 2006 m. ir jose veikia apie 1,4 mln. mažųjų ir vidutinių įmonių, kuriose sukurta 8,5 mln. darbo vietų. Užimtumas žinių ekonomikos pramonėje nuo 1996 m. iki 2006 m. padidėjo 24 proc., palyginti su 6 proc. kitose pramonės šakose.

2.3 Įvairiais pramonės ir tarptautinių organizacijų tyrimais patvirtinta, kad prekybos suklastotomis ir piratinėmis prekėmis mastai auga, ir daroma išvada, kad dėl to: — smarkiai mažėja investicijų į naujoves ir naikinamos darbo vietos (4); — kyla grėsmė Europos vartotojų sveikatai ir saugai (5); — sukuriama rimtų problemų Europos MVĮ (6); — sumažėjus oficialios prekybos mastams surenkama mažiau mokesčių (7); — tokia veikla yra patraukli organizuotiems nusikaltėliams (8).

2.4 2009 m. Taryba (9) ir Komisija (10) įsteigė Europos prekių klastojimo ir piratavimo stebėsenos centrą siekiant pagerinti intelektinės nuosavybės teisių (INT) pažeidimų supratimą.

2.5 Stebėsenos centras turi tapti pagrindiniu informacijos ir duomenų, susijusių su visais intelektinės nuosavybės teisių pažeidimais, rinkimo, stebėjimo ir pateikimo centru ir būti nacionalinių valdžios institucijų ir suinteresuotųjų šalių atstovų bendradarbiavimo platforma, skirta keistis idėjomis ir profesinėmis žiniomis apie geriausią praktiką, rengti bendras teisių gynimo strategijas ir teikti rekomendacijas politikos formuotojams.

2.6 Nors didėja būtinybė centrui didinti veiklos mastą, nėra galimybės plėsti centro kompetencijos sritis ir veiklos mastą, nes siekiant abiejų šių tikslų būtina tvari infrastruktūra (žmogiškieji ištekliai, finansavimas ir IT įranga), galimybė naudotis reikiamomis profesinėmis žiniomis.

2.7 Komisija pasiūlė naują išsamią intelektinės nuosavybės teisių strategiją (11), kuri sudaro dalį bendros darbotvarkės, skirtos didinti tvarų augimą ir kurti darbo vietas bendrojoje rinkoje ir didinti Europos konkurencingumą pasaulio mastu. Ši strategija papildo ne tik strategiją „Europa 2020“, kurios yra svarbi dalis, bet ir Bendrosios rinkos aktą (12) ir „Europos skaitmeninę darbotvarkę“.

2.8 Neseniai pristatytame komunikate, dėl kurio šiuo metu Komitetas rengia atskirą nuomonę, Komisija numačiusi sukurti intelektinės nuosavybės teisių (INT) bendrąją rinką (13). Tarp pirmųjų šios intelektinės nuosavybės teisių strategijos rezultatų yra siūlomas reglamentas, skirtas sustiprinti Europos prekių klastojimo ir piratavimo stebėsenos centrą pavedant jo užduotis Vidaus rinkos derinimo tarnybai (OHIM). Tai leistų stebėsenos centrui išplėsti savo veiklos mastą ir pasinaudoti OHIM kompetencija intelektinės nuosavybės srityje ir pasiektais rezultatais prekės ženklų ir dizainų srityje.

2.9 Reglamento 2 straipsnyje pateikiamas išsamus OHIM patikėtų užduočių ir veiklos sąrašas, įskaitant INT gynimo gebėjimų stiprinimą visoje Sąjungoje, visuomenės informuotumo apie intelektinės nuosavybės teisių pažeidimų poveikį didinimą ir bendros atmosferos, palankios veiksmingam intelektinės nuosavybės teisių gynimui, puoselėjimą.

2.10 Komisija atliko įvairių variantų poveikio didinant stebėsenos centro gebėjimą patenkinti naujos intelektinės nuosavybės teisių strategijos poreikius vertinimą (14). Todėl poveikio vertinime prieita prie išvados, kad stebėsenos centrą geriau būtų priskirti Vidaus rinkos derinimo tarnybai, atsižvelgiant į tai, kad pastaroji turi reikiamą finansavimą bei struktūras ir kad ji bus pajėgi padėti įgyvendinti centro tikslus, kai tik bus pataisytas pagrindinis reglamentas.

3. Pastabos

3.1 Komitetas vienija skirtingus ekonominius ir socialinius interesus ES, įskaitant visus pilietinės visuomenės veikėjus, o sujungdama skirtingas perspektyvas ir savo narių patirtį, ši unikali institucija vaidina lemiamą vaidmenį svarstant ir formuojant politiką. Be to, EESRK itin rūpinasi INT apsauga ir daugelį metų uoliai dirbo, norėdamas padėti suformuoti Europos INT politiką. Todėl Komitetas labai apgailestauja, kad reglamento siūlomame 4 straipsnyje jis nėra įtrauktas į organizacijų, kviečiamų į stebėsenos centro posėdžius, sąrašą. Tokia padėtis turėtų būti ištaisyta, kad EESRK galėtų įnešti savo indėlį į stebėsenos centro darbą ir pasidalyti savo sukauptomis žiniomis.

3.2 Į stebėsenos centro sudėtį turėtų įeiti įvairių pilietinės visuomenės organizacijų atstovai, įskaitant darbdavių organizacijų, profesinių sąjungų, autorių organizacijų ir vartotojų interesų atstovus.

3.3 Komitetas yra įsitikinęs, jog reglamento 8 straipsnyje be Tarybos ir Parlamento, kuriems turi būti siunčiama vertinimo ataskaita dėl šio reglamento taikymo, būtų nurodytas ir Komitetas.

3.4 Žala dėl prasto intelektinės nuosavybės teisių valdymo ir vykdymo užtikrinimo apima nusikaltėlių ir teroristų tinklų finansavimą; pinigų plovimas ir klastojimas yra nusikalstama veikla, su kuria reikia aktyviai kovoti. Stebėsenos centras turi į savo veiklą įtraukti studijas dėl nusikalstamo elgesio pobūdžio ir masto.

3.5 INT nuosekliai apsaugai užtikrinti būtinas tikras, glaudus ir sustiprintas administracinis bendradarbiavimas sprendžiant klastojimo ir piratavimo problemas bei tikra partnerystė siekiant sukurti vidaus rinką be sienų. Siekiant šių tikslų, būtina kurti veiksmingą visos ES ryšių palaikymo padalinių tinklą.

3.6 Piliečiai ir įmonės visose valstybėse narėse turi žinoti, į kokią organizaciją kreiptis informacijos ir paramos dėl INT įgyvendinimo. Stebėsenos centras turėti viešinti nacionalinės intelektinės nuosavybės tarnybas (NIPO) kaip pagrindinę tarnybą, į kurią reikėtų kreiptis INT įgyvendinimo klausimais valstybėje narėje.

3.7 Turint omenyje subsidiarumo principą, valstybės narės nacionalines intelektinių teisių tarnybas turėtų įtraukti į stebėsenos centro posėdžius kviečiamų organizacijų sąrašą, numatytą reglamento 4 straipsnio 1 dalyje.

3.8 Visoms kompetentingoms agentūroms ir visoms nacionalinėms intelektinės nuosavybės tarnyboms turi būti sudaryta galimybė naudotis veiksmingu elektroniniu tinklu ir greitai keistis informacija apie INT pažeidimus. Šio tinklo sukūrimas turėtų būti pirmaeilė stebėsenos centro užduotis.

3.9 Ginčus dėl autorių teisių nuosavybės ir kaltinimų klastojimu ir piratavimu dažnai sunku išspręsti. Pagal siūlomo reglamento 2 straipsnio 2 dalį OHIM galėtų rinkti informaciją apie teismų praktiką sprendžiant INT ginčus ir padėti pagerinti ginčų sprendimą visoje ES, tačiau neturėtų būti trukdoma kreiptis į atsakingus teismus.

3.10 Pirmiausia OHIM turėtų teikti konkrečią paramą dažnai dėl klastojimo nukenčiančioms MVĮ ir MVPĮ, kad geriau informuotų apie jų teises. Kad strategija „Europa 2020“ būtų sėkmingai įgyvendinta, turime daugiau dėmesio skirti veiklą pradedančioms įmonėms ir MVĮ.

3.11 Reglamentu, kuriuo OHIM pavedamos tam tikros su INT susijusios užduotys, siekiama pagerinti INT įgyvendinimą visoje Sąjungoje ir surinkti atitinkamą informaciją, įskaitant apie teismų praktiką, kuri padėtų įgyvendinti šį tikslą. Šiuo požiūriu svarbu, kad OHIM rinktų informaciją apie kolektyvinio administravimo organizacijų taikomą praktiką ir teismų praktiką sprendžiant su autorių teisėmis susijusius ginčus, siekiant padėti geriau suvokti netinkamo reguliavimo keliamas problemas.

2011 m. rugsėjo 21 d., Briuselis Europos ekonomikos ir socialinių reikalų komiteto pirmininkas Staffan NILSSON

(1) COM(2011) 287 galutinis „Intelektinės nuosavybės teisių bendroji rinka“. Rengiama EESRK nuomonė (INT/591).

(2) Žr. „2020 Europa“ (COM (2010) 2020 galutinis), „Metinė augimo apžvalga“ 2011 (COM (2011) 11 galutinis), „Europos skaitmeninė darbotvarkė“ (COM (2010) 245 galutinis), „Bendrosios rinkos aktas“ (COM (2011) 206 galutinis) ir „Inovacijų sąjunga“ (COM (2010) 546 galutinis).

(3) OL C 116, 1999 4 28, 35 p.; OL C 155 2001 5 29, 80 p.; OL C 221, 2001 8 7, 20 p.; OL C 32, 2004 2 2, 15 p.; OL C 108, 2004 4 30, 23 p.; OL C 324, 2006 12 30, 7 p.; OL C 256, 2007 10 27, 3 p.; OL C 182, 2009 8 4, 36 p.; OL C 218, 2009 9 11, 8 p.; OL C 228, 2009 9 22, 52 p.; OL C 306, 2009 12 16, 7 p.; OL C 18, 2011 1 19, 105 p.; OL C 54, 2011 2 19, 58 p.

(4) TERA Consultants, „Skaitmeninės ekonomikos kūrimas“, 2010 m. kovas, http://www.iccwbo.org/bascap/id35360/index.html

(5) „2009 m. ataskaita apie ES muitinės vykdomą intelektinės nuosavybės teisių gynimą“

http://ec.europa.eu/taxation_customs/resources/documents/customs/customs_controls/counterfeit_piracy/statistics/statistics_2009.pdf.

(6) Technopolis (2007 m.), „Prekių klastojimo poveikis ES mažosioms ir vidutinėms įmonėms“,

http://ec.europa.eu/enterprise/enterprise_policy/industry/doc/Counterfeiting_Main%20Report_Final.pdf

(7) Frontier Economics, (2009 m. gegužė), „Prekių klastojimo poveikis vyriausybėms ir vartotojams“:

http://www.iccwbo.org/uploadedFiles/BASCAP/Pages/Impact%20of%20Counterfeiting%20on%20Governments%20and%20Consumers%20-%20final%20doc.pdf-%20Final%20doc.pdf.

(8) UNICRI, „Prekių klastojimo išplitimas visame pasaulyje“, 2008 m., http://counterfeiting.unicri.it/report2008.php.

(9) 2008 m. rugsėjo 25 d. Tarybos rezoliucija, OL C 253, 2008 10 4, 1 p.

(10) 2009 m. rugsėjo 11 d. Komisijos komunikatas „Didesnė intelektinės nuosavybės teisių apsauga vidaus rinkoje“, COM(2009) 467 galutinis.

(11) COM(2011) 287 galutinis „Intelektinės nuosavybės teisių bendroji rinka“.

(12) COM(2011) 206 galutinis. „Bendrosios rinkos aktas. Dvylika svertų augimui skatinti ir pasitikėjimui stiprinti „Bendros pastangos skatinti naująjį augimą“ “.

(13) COM(2011) 287 galutinis.

(14) SEC(2011) 614 galutinis „Prie pasiūlymo dėl reglamento pavedant Vidaus rinkos derinimo tarnybai užduotis pridėto poveikio vertinimo …“.